ย้ำศึกษา บาลี ภารกิจสำคัญสงฆ์ไทย
มุ่งรู้หลักธรรมสืบทอดพุทธศาสนา เฟ้นสำนักเรียนต้นแบบวิชาสามัญ,เมื่อวันที่ 18 พ.ค. ที่วัดหงส์รัตนาราม กรุงเทพฯ สำนักงานแม่กองบาลีสนามหลวง และสำนักงานพระพุทธศาสนาแห่งชาติ (พศ.) จัดประชุมสัมมนา ครูสอนพระปริยัติธรรม แผนกบาลี ประจำปีงบประมาณ 2561 โดยมีสมเด็จพระพุทธชินวงศ์ (สมศักดิ์ อุปสโม) เจ้าอาวาสวัดพิชยญาติการาม กรรมการมหาเถรสมาคม (มส.) เจ้าคณะใหญ่หนกลาง เป็นประธานเปิดการประชุม พร้อมทั้งกล่าวเปิดการประชุม ว่าการศึกษาภาษาบาลีเป็นภารกิจที่คณะสงฆ์ไทยถือเป็นภาระสำคัญและดำเนินการจัดการศึกษามายาวนาน มีการปรับปรุงการจัดการศึกษามาโดยลำดับ ถือเป็นการจัดการศึกษาที่มีลักษณะเฉพาะ เพื่อคงไว้ซึ่งหลักคำสอนแห่งพระพุทธศาสนา เพราะคำสอนในทางพระพุทธศาสนา ถูกบันทึกไว้เป็นภาษาบาลี การจัดประชุมเพื่อพัฒนา การเรียน การสอน การวัดผล ตลอดจนการบริหารต่างๆของการศึกษาภาษาบาลีให้ดียิ่งขึ้น เหมาะสม สอดคล้องกับนโยบายรัฐบาลในการปฏิรูปการศึกษา การเปลี่ยนแปลงไปของสังคม ทั้งนี้ การศึกษาภาษาบาลีไม่ได้มุ่งหวังเพียงเพื่อผลแห่งการสอบวัดผลประจำปีเท่านั้น หากแต่มุ่งหวังให้ผู้เรียนได้เข้าใจในหลักภาษา หลักพุทธธรรม และเป็นส่วนสำคัญในการสืบทอดอายุพระพุทธศาสนาด้วย ซึ่งเป็นความสำคัญอย่างยิ่ง จึงขอให้ถือเป็นภารกิจร่วมกันนำการศึกษาส่วนนี้ให้เจริญก้าวหน้าต่อไป,พระพรหมโมลี (สุชาติ ธมฺมรตโน) ผู้ช่วยเจ้าอาวาสวัดปากน้ำ ภาษีเจริญ กรรมการ มส. ในฐานะ แม่กองบาลีสนามหลวง บรรยายนโยบายการส่งเสริมการศึกษาภาษาบาลีว่า การจัดการเรียนการสอนภาษาบาลี ใน ร.ร.พระปริยัติธรรม แผนกสามัญศึกษา อยากให้มีการกำหนดให้เหมือนกัน เช่น ม.1-3 จะต้องเรียนอะไร และเมื่อเรียนจบแล้วให้จัดการแข่งขันทักษะเพื่อประเมินผล โดยที่การออกข้อสอบนั้น ให้ใช้ตามระบบของกลุ่ม ร.ร.พระปริยัติธรรม แผนกสามัญศึกษา ที่จะต้องหารือกัน โดยที่ไม่จำเป็นต้องใช้ระบบของสำนักงานแม่กองบาลีฯ ซึ่งระบบของสำนักงานแม่กองบาลีฯ จะใช้เฉพาะการสอบบาลีสนามหลวงประจำปีเท่านั้น ส่วนเรื่องการจัดการเรียนการสอนวิชาสามัญ ใน ร.ร.พระปริยัติธรรม แผนกนักธรรม-บาลี เพื่อให้สอดคล้องกับนโยบายรัฐบาลที่เด็กไทยต้องได้รับการเรียนหลักสูตรการศึกษาขั้นพื้นฐานนั้น ขณะนี้กำลังพิจารณาคัดเลือกสำนักเรียนต้นแบบในการเริ่มดำเนินการ และจะมีการพิจารณาการจัดสัดส่วนรายวิชาสามัญว่าจะสอนวิชาอะไรบ้าง เพื่อเสนอไปยังสำนักงานคณะกรรมการการศึกษาขั้นพื้นฐาน (สพฐ.) พิจารณา ต่อไป.
วัดหงส์รัตนาราม กรุงเทพฯ สำนักงานแม่กองบาลีสนามหลวง และสำนักงานพระพุทธศาสนาแห่งชาติ (พศ.) จัดประชุมสัมมนา ครูสอนพระปริยัติธรรม แผนกบาลี ประจำปีงบประมาณ 2561
วัดหงส์รัตนาราม,สำนักงานพระพุทธศาสนาแห่งชาติ,พระพรหมโมลี,พระปริยัติธรรม,ภารกิจสำคัญสงฆ์ไทย,ข่าวทั่วไป